3.  การประกอบธุรกิจของแต่ละสายผลิตภัณฑ์

3.1 ธุรกิจจัดจำหน่ายและเป็นตัวแทนจำหน่ายสินค้า

  3.1.1 ลักษณะผลิตภัณฑ์

บริษัท พรีเมียร์ มาร์เก็ตติ้ง จำกัด (มหาชน)
ได้ทำหน้าที่บุกเบิกธุรกิจการจัดจำหน่ายและการเป็นตัวแทนจำหน่ายสินค้าอุปโภคบริโภคมาเป็นเวลากว่า
30 ปี จากความรู้ความชำนาญและการสร้างเครือข่ายการจัดจำหน่ายสินค้าผ่านร้านค้าประเภทต่างๆ
ไม่ว่าจะเป็นร้านค้าปลีกสมัยใหม่ ร้านขายส่งทั้งขนาดกลางและขนาดใหญ่
รวมทั้งร้านค้าปลีกย่อยที่มีอยู่ทั่วประเทศ ทำให้บริษัทมีชื่อเสียงเป็นที่ยอมรับในวงการ
และสามารถขยายขอบข่ายการดำเนินธุรกิจอย่างเข้มแข็งจวบจนทุกวันนี้

บริษัทได้แบ่งหมวดสินค้าที่รับผิดชอบอยู่ในปัจจุบันออกเป็น 5 กลุ่มผลิตภัณฑ์หลักๆ ดังต่อไปนี้

1)  กลุ่มผลิตภัณฑ์ขนมขบเคี้ยว (Snack Product Group)
    ซึ่งสามารถแบ่งย่อยตามลักษณะแตกต่างของสินค้าจากผู้ผลิต แต่ละรายดังนี้

    -   บริษัท พี เอม ฟูด จำกัด (บริษัทย่อยของบริษัท) ผู้ผลิตปลาสวรรค์ตราทาโร (Taro
        fish snack) ที่ผลิตมาจากเนื้อปลาบดจากปลาทะเล
        โดยสินค้าทุกชนิดจะผลิตภายใต้มาตรฐานที่เข้มงวดทุกขั้นตอน ในปัจจุบัน
        นอกจากสินค้าตราทาโรที่รู้จักกันอย่างแพร่หลายแล้ว ยังประกอบด้วยสินค้าทาโรฮีโร
        ทาโรเอ็กไซด์ และทาโรวีพลัสอีกด้วย โดยมีให้เลือกหลายรสชาติ ประกอบด้วยรสดั้งเดิม
        รสเข้มข้น รสบาร์บีคิว รสซุปเปอร์แซบ รสสโมคกี้แซลมอน รสบาร์บีคิว&กิมจิ
        รสสาหร่ายเกาหลี เป็นต้น

    -   บริษัท คาลบี้ธนาวัธน์ จำกัด (ถือหุ้น 19% โดยบริษัทย่อย PCI)
        ผู้ผลิตสินค้าขนมขบเคี้ยวภายใต้ตราสินค้าต่างๆ คือ คาลบี้ ผลิตภัณฑ์ข้าวเกรียบกุ้ง
        มีหลายรสชาติ เช่น รสดั้งเดิม รสต้มยำ เป็นต้น ซีฟิช ผลิตภัณฑ์ข้าวเกรียบรูปปลา
        รสพิซซ่า และรสฮันนี่ปาปริก้า (รสน้ำผึ้งและพริกหวาน) แจ๊กซ์ มันฝรั่งแท่งทอดกรอบ
        พร้อมน้ำจิ้มหลายรสชาติ เช่น ซอสมะเขือเทศ ซอสพริก และ ซอสบาร์บีคิว นอกจากนี้
        แจ๊กซ์ยังประกอบด้วยสินค้าแจ๊กซ์มิกซ์ ที่ปรุงรสชาติไปในผลิตภัณฑ์เลย
        สำหรับผู้ที่ชอบความสะดวกในการรับประทาน บันบัน ขนมถั่วลันเตาอบกรอบ
        มีหลายรสชาติ เช่น รสดั้งเดิม รสโนริวาซาบิ เป็นต้น

    -   บริษัท นำเชา (ประเทศไทย) จำกัด ผู้ผลิตขนมข้าวหอมมะลิอบกรอบปรุงรส (Jasmine
        Rice Cracker) ภายใต้ตราสินค้า “ชินมัย” ปัจจุบันมี 2 รส ได้แก่ รสต้นตำรับ
        รสสาหร่ายปรุงรส

    -   บริษัท เอสแอนด์พี ซินดิเคท จำกัด (มหาชน) ผู้ผลิตสินค้าคุกกี้ภายใต้เครื่องหมาย
        “เดลิโอ” ซึ่งได้รับความนิยมจากผู้บริโภคด้านรสชาติที่อร่อย
        และคุณภาพสินค้าได้มาตรฐาน มีให้เลือกหลายรสชาติ ได้แก่ คุกกี้ข้าวโอ๊ต
        คุกกี้ชอคโกแลคชิพ คุกกี้บัทเทอร์ คุกกี้ธัญพืชผสมงาดำ คุกกี้คอร์นเฟลก และคุกกี้อัลมอนด์

    -   บริษัท 3 เอ็มฟูด โปรดักส์ จำกัด ผู้ผลิตผลิตภัณฑ์มะขามหวานแปรรูป ภายใต้ตราสินค้า
        “จี๊ดจ๊าด” ซึ่งเกิดจากการนำเนื้อมะขามคลุกเคล้าด้วยบ๊วย
        ผ่านกระบวนการที่สะอาดได้มาตรฐานพร้อมบรรจุภัณฑ์ทันสมัย

  2) ผลิตภัณฑ์อาหารและเครื่องดื่ม ได้แก่ ผลิตภัณฑ์อาหารประเภทซอสปรุงรส ผักและผลไม้ดอง
  และเครื่องดื่มประเภทน้ำผลไม้ โดยสินค้าในกลุ่มนี้ ได้แก่

-   บริษัท พรีเมียร์ แคนนิ่ง อินดัสตรี้ จำกัด (บริษัทย่อยของบริษัท)
    ผู้ผลิตสินค้าภายใต้เครื่องหมายการค้า “คิงส์คิทเช่น” หรือใช้ชื่อย่อว่า “KK”
    โดยคัดสรรวัตถุดิบคุณภาพดี จึงเปี่ยมไปด้วยรสชาติที่อร่อย ได้มาตรฐาน สำหรับขนาดบรรจุมีทั้ง
    บรรจุขวด ถุง กระป๋อง และแกลลอน ในขนาดต่างๆ
    เพื่อสนองตอบต่อความต้องการของผู้บริโภคและหน่วย Catering
    อันประกอบด้วยร้านอาหารและโรงแรม

-   บริษัท ลำปางฟู้ดโปรดักส์ จำกัด ผู้ผลิตสินค้าภายใต้เครื่องหมายการค้า “แม่จินต์”
    และเครื่องหมายการค้าอื่นๆ เช่น “J.F.Farm” และ”LCC” ในการผลิตจะคัดสรรวัตถุดิบชั้นดี
    ปราศจากสารเคมี และสารตกค้างพร้อมความใส่ใจในความสะอาดทุกขั้นตอน
    สินค้าที่จัดจำหน่าย ได้แก่ กระเทียมโทนดอง กระเทียมดอง ขิงดอง ผักกาดดอง บ๊วยดอง
    มะนาวดอง ลูกชิด และผลไม้กระป๋อง เช่น ข้าวโพดหวาน เงาะ ลิ้นจี่ และลำไย เป็นต้น

-   บริษัท บอดี้เชพ คอร์ปอเรชั่น กรุ๊ป จำกัด ผู้ผลิตกาแฟ ภายใต้เครื่องหมายการค้า “Body
    Shape” สินค้าที่จัดจำหน่ายเป็นกาแฟสำเร็จรูปสำหรับผู้ควบคุมน้ำหนักและผู้ที่ห่วงใยสุขภาพ
    ซึ่งมีส่วนประกอบที่สำคัญได้แก่ คอลลาเจน สารสกัดจากถั่วขาว ไซเลี่ยมฮัท แอล-คาร์นิทีน
    และอื่นๆ

-   บริษัท ซานมิเกล (ประเทศไทย) จำกัด ผู้ผลิตน้ำผลไม้
    ซึ่งสินค้าที่บริษัทจัดจำหน่ายเป็นเครื่องดื่มประเภทไม่มีแอลกอฮอล์ ได้แก่ น้ำผลไม้
    และน้ำผลไม้อัดลม ภายใต้เครื่องหมายการค้า “BERRI” ซึ่งเป็น brand อันดับหนึ่ง
    ในกลุ่มน้ำผลไม้พร้อมดื่มของประเทศออสเตรเลีย ที่เน้นคุณภาพและมาตรฐานสูงของรสชาติ
    อุดมไปด้วยวิตามินซี ที่ให้คุณค่าทางโภชนาการ โดยสินค้าที่บริษัทเป็นตัวแทนจำหน่าย มีดังนี้
    น้ำผลไม้ 100% ตราแบร์รี่ (BERRI) ปราศจากน้ำตาล ประกอบด้วยน้ำส้ม น้ำองุ่น
    และน้ำแอปเปิ้ล น้ำผลไม้ตราแบร์รี่ ซันเบลสท์ (BERRI SUNBLEST) ประกอบด้วยน้ำส้ม
    น้ำแอปเปิ้ล น้ำแครนเบอร์รี่ (น้ำผลไม้ผสมเครนเบอร์รี่)และซิตรัส (น้ำส้มผสมมะนาว)

3) ลูกอม สินค้าในกลุ่มนี้ ได้แก่

- บริษัท โอสถสภา จำกัด ผู้ผลิตลูกอมเนื้อแข็ง (hard boiled candy)
ภายใต้เครื่องหมายการค้า “โอเล่” ทุกรสและทุกขนาดบรรจุ สินค้าดังกล่าวมีรสผลไม้ต่างๆ เช่น
รสสตรอเบอรี่ รสเลมอน รสสละ รสบ๊วย และรสมะขาม นอกจากนี้ ยังมีสินค้าในกลุ่ม โอเล่บิวตี้
ที่เป็นลูกอมที่เพิ่มคุณประโยชน์ ไม่มีส่วนผสมของน้ำตาล และเพิ่มสารคอลลาเจน

- บริษัท รูเบียอุตสาหรรม จำกัด ผู้ผลิตลูกอมรสเมนทอล มีคุณสมบัติช่วยบรรเทาการระคายคอ
ภายใต้เครื่องหมายการค้า “คอริฟิน-ซี” ซึ่งเป็นตราสินค้าของบริษัท ปัจจุบันมีรสชาติหลากหลาย
อาทิ รสคลาสสิค รสแบล๊คเฮิร์บ รสเชอรี่มิ้นท์ เป็นต้น

4) ผลิตภัณฑ์ยาและอาหารเสริม ได้แก่ ยาอม ยาธาตุ และผลิตภัณฑ์ดูแลสุขภาพ ผลิตโดยบริษัท
โอสถสภา จำกัด ภายใต้เครื่องหมายการค้า“ตรากิเลน” อันประกอบด้วย พิมเสนเจล ยาธาตุ4
ยาแก้ปวดพาราเซต ผลิตภัณฑ์เสริมอาหารแบนเนอร์โปรตีน น้ำยาอุทัยทิพย์ ยูทิปเจล
เม็ดอมโบตันดั้งเดิม และเม็ดอมโบตัน มิ้นท์บอล รสดั้งเดิม นาโน ไอซ์ และมิกซ์เบอร์รี่

5) ผลิตภัณฑ์ของใช้ส่วนตัวและของใช้ในครัวเรือน (Personal Care and Household
Product) สินค้าอุปโภคที่ได้รับความ

  นิยมจากผู้บริโภคมานานผลิตด้วยเครื่องจักรที่ได้มาตรฐานและใช้วัตถุดิบอันเป็นสารสกัดจากสารธรรมชาติได้รับความนิยมทั้งในและต่างประเทศ
  ภายใต้ตราสินค้าหลัก ได้แก่ “Imperial Leather” ซึ่งประกอบด้วยผลิตภัณฑ์ สบู่ ครีมอาบน้ำ
  สำหรับครอบครัว สำหรับผลิตภัณฑ์เพื่อเด็กจะใช้เครื่องหมายการค้า คัสสันเบบี้
  อันเป็นผลิตภัณฑ์ที่สะอาดปราศจากสารปลอมปนที่จะเป็นอันตรายต่อผิวอันบอบบางของทารก
  ประกอบด้วย แป้งเด็ก สบู่เด็ก เบบี้ออยล์ โลชั่น แชมพูและสบู่เหลว นอกจากนี้ยังมีตราสินค้า
  “Carex” สำหรับปกป้องผิวจากมลภาวะ เช่น สบู่ ครีมอาบน้ำ
  และสบู่สำหรับโรงแรมภายใต้ตราสินค้า “Pearl” นอกจากผลิตภัณฑ์สำหรับดูแลตัวเอง
  (Personal Care Product) แล้วยังมีผลิตภัณฑ์ของใช้ในครัวเรือน ได้แก่
  น้ำยาล้างจานมอร์นิ่งเฟรซ ที่ช่วยทำความสะอาดสิ่งสกปรกได้อย่างหมดจด มีกลิ่นหอม
  และถนอมผิว

คุณภาพและมาตรฐานของผลิตภัณฑ์ที่จำหน่าย

บริษัทเน้นให้ความสำคัญด้านคุณภาพและมาตรฐานของผลิตภัณฑ์ และสิ่งที่ยึดมั่นมาโดยตลอด คือ
“ต้องเป็นผลิตภัณฑ์ที่ให้คุณค่าและมีประโยชน์ต่อผู้ใช้สินค้าอย่างแท้จริง”
ดังนั้นบริษัทจึงได้จัดระบบการตรวจสอบสภาพและควบคุมคุณภาพผลิตภัณฑ์จากผู้ผลิตอย่างเคร่งครัด

บริษัทได้จัดตั้งหน่วยงานวิจัยและพัฒนาผลิตภัณฑ์ของบริษัท มีห้องทดลองและตรวจสอบคุณภาพผลิตภัณฑ์
หน่วยออกแบบผลิตภัณฑ์และบรรจุภัณฑ์ พร้อมด้วยเครื่องมือและเทคโนโลยีที่ทันสมัย
ซึ่งทั้งหมดนี้เป็นสิ่งที่สร้างความมั่นใจให้แก่ผู้บริโภคถึงคุณภาพและมาตรฐานของผลิตภัณฑ์ภายใต้การจัดจำหน่ายของบริษัทมาตลอดระยะเวลาอันยาวนาน

นอกจากนี้
บริษัทยังมีระบบการจัดเก็บสินค้าที่ดีและมาตรฐานซึ่งบริษัทให้ความสำคัญไม่น้อยไปกว่าส่วนงานอื่น
โดยบริษัทได้จัดระบบการเก็บสินค้าที่มีความทันสมัย สามารถตรวจเช็คสินค้าในคลังได้อย่างถูกต้อง
แม่นยำ การจัดส่งสินค้าจึงมีความคล่องตัว สะดวก รวดเร็ว
สินค้าส่งถึงมือลูกค้าในสภาพสมบูรณ์และตรงตามกำหนดเวลา

2.  การตลาดและการแข่งขัน

-   สภาพการแข่งขันภายในอุตสาหกรรม

ในปัจจุบัน บริษัทพรีเมียร์ มาร์เก็ตติ้ง จำกัด (มหาชน)
จัดได้ว่าเป็นผู้จัดจำหน่ายสินค้าอุปโภคบริโภคชั้นนำแห่งหนึ่งในประเทศไทย โดยมีคู่แข่งสำคัญ เช่น
บริษัท ดีทแฮล์ม จำกัด บริษัท เบอร์ลี่ ยุคเกอร์ จำกัด (มหาชน) โดยแต่ละรายมีความชำนาญ
มีกลยุทธ์การจำหน่ายสินค้า และมีเครือข่ายในการจัดจำหน่ายครอบคลุมทั่วประเทศ
ดังนั้นการเข้ามาแข่งขันของผู้ประกอบการรายใหม่อาจทำได้ยาก เพราะการมีฐานข้อมูลลูกค้า
ช่องทางการจำหน่ายกับร้านค้า ห้างร้านต่างๆ
จำเป็นต้องอาศัยการสร้างความสัมพันธ์ที่ดีกับลูกค้ามาเป็นระยะเวลานาน
อีกทั้งการลงทุนสร้างเครือข่ายการจัดจำหน่ายที่เข้มแข็งนั้นต้องอาศัยทีมงานขาย
การตลาดมืออาชีพซึ่งเป็นส่วนสำคัญที่ทำให้ธุรกิจจัดจำหน่ายและเป็นตัวแทนจำหน่ายประสบความสำเร็จ

สำหรับธุรกิจขนมขบเคี้ยวมีสภาพการแข่งขันรุนแรง โดยมีผู้ประกอบการรายใหญ่ๆ
เป็นเจ้าตลาดในตลาดขนมขบเคี้ยวแต่ละประเภท เช่น ขนมขบเคี้ยวประเภทมันฝรั่ง มีบริษัท
ฟริโต-เลย์ จำกัด เป็นผู้นำตลาด ขนมขบเคี้ยวประเภทปลาสวรรค์ (Fish Snack) มีบริษัท
พี.เอม.ฟูด จำกัด ซึ่งเป็นผู้ผลิตปลาสวรรค์ภายใต้ตราสินค้าทาโร เป็นผู้นำตลาด
โดยผู้นำแต่ละตลาดมีสินค้าที่มีความเข้มแข็งของแบรนด์สูง
ดังนั้นผู้ประกอบการรายใหม่ที่ต้องการเข้ามาสู่ธุรกิจขนมขบเคี้ยว
จะต้องใช้เงินลงทุนและมีค่าใช้จ่ายด้านการตลาดจำนวนมากเพื่อประชาสัมพันธ์และส่งเสริมการขายให้ผลิตภัณฑ์ได้รับการตอบรับที่ดีจากผู้บริโภค
นอกจากนี้การแข่งขันส่วนใหญ่ของผู้ประกอบการในตลาดขนมขบเคี้ยวจะเน้นการนำเสนอรสชาติความอร่อย
หรือแจกของแถม เพื่อจูงใจให้เด็ก วัยรุ่น ซึ่งเป็นลูกค้ากลุ่มเป้าหมายมีความสนใจบริโภค
และซื้อสินค้ามากขึ้น ดังนั้นการคิดค้นและนำเสนอผลิตภัณฑ์ใหม่ๆ
ออกสู่ตลาดจึงเป็นอีกวิธีหนึ่งในการกระตุ้นยอดขายและสร้างการจดจำของยี่ห้อให้อยู่ในใจของผู้บริโภคในระยะยาว

-   แนวโน้มอุตสาหกรรมและการแข่งขัน

เพื่อเป็นการตอบสนองความต้องการของลูกค้าที่มีการเปลี่ยนแปลงอยู่ตลอดเวลา
จึงเป็นที่คาดหมายว่าผู้ผลิตสินค้าโดย

เฉพาะสินค้าอุปโภคบริโภคจะยังคงแนะนำผลิตภัณฑ์ใหม่ๆ
ออกสู่ตลาดและมีความต้องการกระจายสินค้าให้แก่ผู้บริโภคอย่างทั่วถึง
ดังนั้นผู้ผลิตเหล่านี้อาจเห็นถึงความจำเป็นในการว่าจ้างตัวแทนจำหน่ายสินค้า
เพื่อที่จะสามารถควบคุมต้นทุนในการบริหารด้านการขายและการตลาดได้ดียิ่งขึ้น เช่น
ค่านำเข้าสินค้า (Listing Fee) ในโมเดิร์นเทรด ค่าใช้จ่ายในการกระจายสินค้า
ค่าส่งเสริมการขายเป็นต้น นอกจากนี้จากกระแสการบริโภคที่ห่วงใยสุขภาพมากขึ้น
จะทำให้ผู้ประกอบการต้องเร่งปรับปรุงผลิตภัณฑ์ หรือพัฒนา ผลิตภัณฑ์ใหม่ๆ
เพื่อให้ทันกับกระแสการบริโภคที่นับวันจะสลับซับซ้อนมากขึ้น

ในอีกด้านหนึ้งของการแข่งขันนั้น ผู้ผลิตขนมขบเคี้ยวต่างๆ
อาจต้องพิจารณาปัจจัยแวดล้อมที่อาจจะส่งผลกระทบต่อการเติบโตของตลาดนั้น คือ
การที่คณะกรรมการอาหารและยา หรือ อย. ได้ออกมาตรการเข้มงวดกับสินค้าขนมขบเคี้ยวมากขึ้น
เช่น การห้ามทำโฆษณาในรายการเด็ก และการห้ามแจกของแถมในภาชนะบรรจุ
ซึ่งเป็นกลยุทธ์การตลาดที่นิยมใช้กันเป็นอย่างมากจนกลายเป็นผลกระทบต่อตลาดขนมขบเคี้ยวในปีที่ผ่านมา

อย่างไรก็ตามผลิตภัณฑ์ปลาเส้นตราทาโรภายใต้การผลิตของบริษัท พี.เอม.ฟูด จำกัด
ไม่ได้รับผลกระทบในส่วนนี้ เนื่องจากเป็นสินค้าที่ผลิตจากเนื้อปลา ให้คุณค่าทางโภชนาการ
อุดมไปด้วยโปรตีนที่มีประโยชน์ต่อร่างกาย
จึงเป็นสินค้าที่ตอบรับกับกระแสการบริโภคในปัจจุบันที่เน้นอาหารเพื่อสุขภาพมากขึ้น

-   กลยุทธ์การแข่งขัน

บริษัทเป็นผู้มีประสบการณ์และความเชี่ยวชาญในการจัดจำหน่ายสินค้าอุปโภคและบริโภคมาเป็นเวลานาน
สินค้าที่บริษัทจัดจำหน่ายเป็นสินค้าที่มีชื่อเสียงและเป็นที่นิยมของตลาด
บริษัทได้ให้ความสำคัญกับภาพลักษณ์ของสินค้าที่เน้นคุณภาพและเป็นประโยชน์ต่อผู้บริโภค
ในราคาที่เหมาะสมคุ้มค่าที่ลูกค้าสามารถหาซื้อได้

บริษัทมีกลยุทธ์การแข่งขันทางการตลาด ดังนี้

-   เน้นประโยชน์ของผู้บริโภคที่ต้องได้รับทั้งคุณภาพ รสชาติ และคุณค่าทางโภชนาการ
    โดยมีราคาเทียบเคียงได้กับคู่แข่งในตลาด

-   เน้นการให้บริการที่ดีที่สุดแก่ลูกค้าเพื่อให้ลูกค้าเกิดความสะดวกสบายในการสั่งซื้อสินค้า
    และการได้รับสินค้าอย่างรวดเร็วและตรงเวลา

-   ลดความสูญเสียโอกาสในการขายของร้านค้าในกรณีที่สินค้าขาดสต็อก ด้วยการติดตามข้อมูล
    วิเคราะห์และประเมินการขายอย่างใกล้ชิด เพื่อให้ร้านค้ามีสินค้าหมุนเวียนอย่างเพียงพอ

-   จัดเตรียมสินค้าให้เพียงพอกับความต้องการของลูกค้า โดยการวางแผนการตลาดร่วมกับผู้ผลิต
    รวมทั้งการวิเคราะห์และประเมินยอดขายและยอดสั่งซื้อเป็นระยะๆ

-   วางแผนร่วมกับผู้ผลิตในการโฆษณา ส่งเสริมการขาย
    และการจัดกิจกรรมร่วมกับร้านค้าอย่างต่อเนื่อง เพื่อสร้างความสัมพันธ์ที่ดีระหว่างบริษัท
    ร้านค้า และผู้บริโภค เพื่อกระตุ้นยอดขายเป็นระยะๆ
    รวมทั้งจัดให้มีรายการส่งเสริมการขายเพื่อสร้างยอดขายและฐานลูกค้าใหม่ๆ
    โดยมีการติดตามและประเมินผลอย่างใกล้ชิด

-   ร่วมวางแผนกับผู้ผลิตในการพัฒนาและแนะนำผลิตภัณฑ์ใหม่ๆออกสู่ตลาดตามความเหมาะสม
    โดยพิจารณาจากสภาพตลาดและความต้องการของผู้บริโภคเป็นหลัก

-   เน้นการพัฒนาคุณภาพและทักษะของพนักงานขาย รวมทั้งสร้างเครือข่าย (Network)
    ของพนักงานขายในการรับส่งข้อมูลกับลูกค้าอย่างมีประสิทธิภาพ
    ตลอดจนการสร้างความคุ้นเคยและสัมพันธภาพที่ดีกับลูกค้า

    -   นโยบายการกำหนดราคา

การกำหนดราคาขายสินค้าของบริษัท จะคำนึงถึงราคาตลาดของสินค้าแต่ละประเภทเป็นเกณฑ์
เพื่อให้เทียบเคียงได้กับคู่แข่ง โดยบางครั้งอาจมีการให้ส่วนลด ของแถม
หรือรายการส่งเสริมการขายอื่นๆ ซึ่งมีรูปแบบตามสภาวะ เหตุการณ์และการแข่งขันในขณะนั้นๆ ทั้งนี้
บริษัทได้ตั้งเป้าหมายของผลตอบแทนจากการจัดจำหน่ายสำหรับกลุ่มสินค้าต่างๆตามแผนงานที่กำหนดไว้ในแต่ละปี

-   ลักษณะลูกค้าและลูกค้ากลุ่มเป้าหมาย

ปัจจุบันนี้สินค้าของบริษัทได้จัดจำหน่ายโดยตรงไปยังร้านค้ากว่า 30,000 แห่งทั่วประเทศ
ซึ่งร้านค้าเหล่านี้จะช่วยกระจายสินค้าต่อไปยังร้านค้าย่อยๆ ตลอดจนผู้บริโภคสุดท้ายทั่วประเทศ
ดังนั้นบริษัทจึงได้แบ่งกลุ่มลูกค้าเป้าหมายออกเป็น 2 กลุ่มหลัก ได้แก่ กลุ่มร้านค้า (outlets)
และผู้บริโภค (consumers)

กลุ่มลูกค้าเป้าหมายประเภทร้านค้า ได้แก่ ร้านค้าปลีกสมัยใหม่ (Modern Trade)
ที่มีเครือข่ายสาขาครอบคลุมเกือบทุกจังหวัด และช่องทางร้านค้าแบบดั้งเดิม (Traditional
Trade) ซึ่งมีการติดต่อซื้อขายกับบริษัทมายาวนาน
ประกอบด้วยร้านค้าส่งขนาดกลางและขนาดใหญ่รวมทั้งร้านค้าย่อยทั่วไป

ส่วนกลุ่มลูกค้าเป้าหมายที่เป็นผู้บริโภคคนสุดท้ายนั้นจะมีความหลากหลายโดยขึ้นอยู่กับว่าจะเป็นสินค้ากลุ่มไหนเป็นหลัก
เช่นในกรณีของสินค้าขนมขบเคี้ยวก็จะมีตั้งแต่วัยเด็ก วัยรุ่น และวัยทำงาน
ในขณะที่สินค้าประเภทอาหารและของใช้ในครัวเรือนนั้นจะเน้นไปที่กลุ่มแม่บ้านและครอบครัวทันสมัย
เป็นต้น

การจำหน่ายและช่องทางการจำหน่าย

บริษัทจัดจำหน่ายสินค้าทั้งแบบเงินสด
และการให้เครดิตทางการค้าให้กับเครือข่ายร้านค้าตามที่ได้ระบุไว้ในหัวข้อก่อนหน้านี้ ทั้งนี้
บริษัทได้แบ่งความรับผิดชอบของทีมงานด้านการขายออกเป็น 2 ส่วน คือ ฝ่ายขายกรุงเทพฯ
และฝ่ายขายต่างจังหวัด ครอบคลุมในทุกภาคของประเทศ
โดยทีมงานขายที่มีประสบการณ์และความเชี่ยวชาญเหล่านี้จะทำหน้าที่เยี่ยมร้านค้าและติดต่อประสานงานการขายให้กับร้านค้าต่างๆ
ก่อนที่สินค้าจะกระจายไปสู่ผู้บริโภคอย่างทั่วถึงและมีประสิทธิภาพ
ทั้งนี้บริษัทได้นำเทคโนโลยีที่ทันสมัยมาใช้สำหรับการรับคำสั่งซื้อ การตรวจสอบข้อมูล
การออกเอกสารการขาย การจัดส่งสินค้า รวมทั้งเพื่อให้การดำเนินงานเป็นไปอย่างมีประสิทธิภาพ

ช่องทางการจำหน่ายสินค้าของบริษัทแบ่งออกเป็น 3 ประเภท ดังนี้

1)  โมเดิร์นเทรด (Modern Trade) ประกอบด้วย ร้านค้าประเภทไฮเปอร์มาร์เก็ต
    ซุปเปอร์มาร์เก็ต เช่น โลตัส บิ๊กซี คาร์ฟูร์ ท็อปส์ และ The Mall เป็นต้น
    ร้านค้าประเภทคอนวีเนียนสโตร์ และ Gas Station Store เช่น เซเว่น-อีเลฟเว่น
    แฟมิลี่มาร์ท จิ๊ฟฟี่สตาร์มาร์ท เป็นต้น และร้านค้า CASH AND CARRY อันได้แก่ แมคโคร
    โดยบริษัทจัดส่งสินค้าให้แก่ลูกค้าตามที่ตกลงกัน
    ซึ่งโดยส่วนใหญ่จะส่งโดยตรงไปยังศูนย์กระจายสินค้า (Distribution Center)
    ของลูกค้าแต่ละรายที่อยู่ในกรุงเทพฯและต่างจังหวัด

2)  ช่องทางการจำหน่ายแบบดั้งเดิม (Traditional Trade)
    ซึ่งประกอบด้วยร้านค้าส่งทั้งขนาดใหญ่ ขนาดกลางและร้านค้าย่อยทั่วไป
    ที่กระจายตัวอยู่ทุกภูมิภาคของประเทศ
    โดยพนักงานขายของบริษัทจะเข้าเยี่ยมและติดต่องานอย่างสม่ำเสมอ

3)  รถขายเงินสด (Cash van) เป็นการขายสินค้าให้กับร้านค้าย่อยแบบเก็บเงินสด
    โดยใช้หน่วยรถขนาดต่างๆตามความเหมาะสมของพื้นที่เพื่อตระเวนเยี่ยมเยียนและเสนอขายสินค้าให้กับร้านค้าย่อยเหล่านี้
    ในปัจจุบันบริษัทมีฐานลูกค้าประเภทนี้มากกว่า 20,000 ราย

    2.  การจัดหาผลิตภัณฑ์

สินค้าที่บริษัทจัดจำหน่ายมีทั้งสินค้าที่ผลิตจากบริษัทในเครือ และจากผู้ผลิตภายนอก
อย่างไรก็ตามบริษัทมีนโยบายมุ่งเน้นการจัดจำหน่ายและเป็นตัวแทนจำหน่ายสินค้าอุปโภคบริโภคที่มีคุณภาพและมีความหลากหลายของประเภทสินค้า
โดยบริษัทจะคัดเลือกผู้ผลิตตามความสามารถและศักยภาพของผู้ผลิต คุณภาพของสินค้า
ตลอดจนพิจารณานโยบายการสนับสนุนการขาย และการทำตลาด
ซึ่งผู้ผลิตสินค้าเหล่านี้มีทั้งที่ติดต่อร่วมงานกันมาเป็นระยะเวลานาน
และที่เป็นคู่ค้าใหม่ๆทั้งนี้บริษัทได้คำนึงถึงคุณภาพของความสัมพันธ์ในระยะยาวมากกว่าด้านปริมาณของจำนวนคู่ค้า
จึงทำให้การดำเนินงานและการแก้ปัญหาได้รับการสนับสนุนจากคู่ค้าเป็นอย่างดี

ในการสั่งซื้อสินค้าจากผู้ผลิตเพื่อมาจำหน่ายต่อให้กับลูกค้านั้น
บริษัทมีการวางแผนการสั่งซื้อล่วงหน้าในปริมาณที่เหมาะสม โดยพิจารณาจากปริมาณสินค้าคงคลัง
การคาดการณ์แนวโน้มความต้องการของตลาดและรายการส่งเสริมการขายที่เกี่ยวข้อง
เพื่อจัดเตรียมสินค้าให้เพียงพอต่อการจำหน่ายในแต่ละรอบของการขาย
ลดการสูญเสียโอกาสในการขายสินค้าในกรณีสินค้ามีไม่เพียงพอ
ในขณะเดียวกันก็ต้องควบคุมปริมาณสินค้าในคลังไม่ให้มีมากจนเกินไปอันจะส่งผลให้เกิดการเสียหายจากการมีอายุสินค้าคงค้างเป็นระยะเวลาที่นานเกินไป

ผู้ผลิตสินค้าให้แก่บริษัทเพื่อนำไปจัดจำหน่าย มีดังนี้

+-------------------------------+--------------------------------------+
| ผู้ผลิต                          | ผลิตภัณฑ์ที่ผลิต                           |
+===============================+======================================+
| 1.  บริษัท พี.เอม.ฟูด จำกัด        | ปลาเส้นและปลาแผ่น                      |
+-------------------------------+--------------------------------------+
| 2.  บริษัท คาลบี้ธนาวัธน์ จำกัด      | ข้าวเกรียบกุ้ง มันฝรั่งแท่งทอดกรอบ           |
|                               | ขนมถั่วลันเตาอบกรอบ                     |
+-------------------------------+--------------------------------------+
| 3.  บริษัท นำเชา (ประเทศไทย)    | ขนมข้าวอบกรอบ                         |
|     จำกัด                      |                                      |
+-------------------------------+--------------------------------------+
| 4.  บริษัท พรีเมียร์ แคนนิ่ง อินดัสตรี้  | ซอสมะเขือเทศและซอสพริก                 |
|     จำกัด                      |                                      |
+-------------------------------+--------------------------------------+
| 5.  บริษัท ลำปางฟู้ดโปรดักส์ จำกัด   | กระเทียมโทน ผักผลไม้ดอง และผลไม้กระป๋อง   |
+-------------------------------+--------------------------------------+
| 6.  บริษัท โอสถสภา จำกัด         | ลูกอม และผลิตภัณฑ์ยา/อาหารเสริม           |
+-------------------------------+--------------------------------------+
| 7.  บริษัท รูเบียอุตสาหกรรม จำกัด   | ลูกอม                                 |
+-------------------------------+--------------------------------------+
| 8.  บริษัท พีแซท คัทสัน            | สบู่ ครีมอาบน้ำ โลชั่น แชมพู แป้ง            |
|     (ประเทศไทย) จำกัด          | และน้ำยาล้างจาน                        |
+-------------------------------+--------------------------------------+
| 9.  บริษัท ซานมิเกล (ประเทศไทย)  | น้ำผลไม้                               |
|     จำกัด                      |                                      |
|                               | มะขามหวานแปรรูป                       |
| 10. บริษัท 3 เอ็มฟูด โปรดักส์ จำกัด  |                                      |
|                               | คุกกี้ เดลิโอ                            |
| 11. บริษัท เอส แอนด์ พี ซินดิเคท    |                                      |
|     จำกัด (มหาชน)              |                                      |
+-------------------------------+--------------------------------------+
| 12. บริษัท บอดี้เชพ คอร์ปอเรชั่น กรุ๊ป | กาแฟปรุงสำเร็จบอดี้เชฟ                   |
|     จำกัด                      |                                      |
+-------------------------------+--------------------------------------+

ทั้งนี้ การจัดจำหน่ายสินค้าให้กับผู้ผลิตดังกล่าวข้างต้นนั้น
บริษัทได้รับการแต่งตั้งให้เป็นตัวแทนจำหน่าย โดยบริษัทได้รับค่าตอบแทน
และต้องปฏิบัติตามเงื่อนไขที่กำหนดไว้ในสัญญาหรือข้อตกลงอย่างเคร่งครัด
ยกเว้นผู้ผลิตที่เป็นบริษัทย่อย นอกจากนี้ สำหรับผลิตภัณฑ์ลูกอมคอริฟิน-ซี ที่ผลิตโดยบริษัท
รูเบียอุตสาหกรรม จำกัด นั้น บริษัทเป็นเจ้าของสินค้าและเครื่องหมายการค้า
โดยเป็นเพียงการว่าจ้างผลิตเท่านั้น

  3.2 ธุรกิจผลิตและจำหน่ายผลิตภัณฑ์อาหาร

3.2.1 ลักษณะผลิตภัณฑ์

ธุรกิจผลิตและจำหน่ายผลิตภัณฑ์อาหารดำเนินการโดยบริษัทย่อย 3 บริษัท คือ บริษัท พี.เอม.ฟูด
จำกัด (PMF) บริษัท พรีเมียร์ แคนนิ่ง อินดัสตรี้ จำกัด (PCI) และบริษัท พรีเมียร์ โฟรเซ่น
โพรดักส์ จำกัด (PFP) โดยมีรายละเอียดดังนี้

  --------------------------------------- -------------------------------
  ผลิตภัณฑ์                                  ผู้ผลิต

  1) ปลาเส้นและปลาแผ่น                      PMF

  2) ผลิตภัณฑ์ปลาทูน่า                         PCI

  3) ซอสมะเขือเทศและซอสพริก                 PCI

  4) ผลิตภัณฑ์อาหารสำเร็จรูปแช่แข็ง              PFP
  --------------------------------------- -------------------------------

1) ผลิตภัณฑ์ปลาเส้นและปลาแผ่น

ผลิตภัณฑ์ปลาเส้นและปลาแผ่นซึ่งผลิตโดย PMF
เป็นผลิตภัณฑ์ที่มีสัดส่วนยอดขายสูงสุดเมื่อเทียบกับผลิตภัณฑ์อื่นๆ ที่บริษัท พรีเมียร์ มาร์เก็ตติ้ง จำกัด
(มหาชน) จัดจำหน่าย

ผลิตภัณฑ์ปลาเส้นและปลาแผ่นของ PMF เป็นที่รู้จักอย่างทั่วไปในนามปลาสวรรค์ตราทาโร
ผลิตจากเนื้อปลาบดแช่แข็ง (SURIMI) จากปลาทะเลที่ผ่านการคัดสรรคุณภาพเป็นอย่างดี
ก่อนนำมาเข้ากระบวนการผลิตพร้อมทั้งปรุงรสชาติต่างๆ ได้แก่ รสดั้งเดิม รสเข้มข้น รสบาร์บีคิว
รสซูเปอร์แซบ รสสโมคกี้ แซลมอน รสบาร์บีคิว & กิมจิ เป็นต้น โดยมีชื่อตราสินค้าต่างๆ กัน ได้แก่
ทาโร ทาโรฮีโร ทาโรเอ็กไซท์ ทาโรวี-พลัส เป็นต้น
ด้วยคุณภาพของสินค้าและชื่อเสียงที่มีมาช้านาน
ทำให้ผลิตภัณฑ์ปลาเส้นภายใต้ตราทาโรสามารถครองส่วนแบ่งการตลาดเป็นอันดับหนึ่งของขนมขบเคี้ยวประเภท
Fish Snack ด้วยสัดส่วนการตลาด (market share) ร้อยละ 68.50

ผลิตภัณฑ์ปลาสวรรค์ทาโรเป็นสินค้าที่มีคุณภาพและมีคุณค่าทางอาหาร
ผลิตจากซูริมิหรือเนื้อปลาบดที่ผ่านกระบวนการเพื่อแยกเอาสารประกอบที่ไม่ต้องการออก เช่น ไขมัน
และโปรตีนที่ไม่มีคุณสมบัติในการให้ความเหนียว เป็นต้น จึงจัดเป็นอาหารที่มีปริมาณไขมันต่ำ
และเป็นอาหารเพื่อสุขภาพอย่างแท้จริง จึงเป็นสินค้าที่สามารถรับประทานในทุกโอกาสทั้งเด็ก วัยรุ่น
และผู้ใหญ่

สินค้าปลาสวรรค์ทาโรได้ผ่านการ ผลิตภายใต้มาตรฐานคุณภาพที่มีความปลอดภัยต่อการบริโภค
มีกระบวนการตรวจสอบคุณภาพและความสะอาดทุกขั้นตอน โดย PMF
ได้รับการรับรองมาตรฐานคุณภาพต่างๆ ดังต่อไปนี้ 0

-   ISO 9001:2000 ใบรับรองระบบการบริหารงานคุณภาพมาตรฐานจาก Moody
    International Certification Ltd.

-   ISO 14001:2004 ใบรับรองระบบการจัดการด้านสิ่งแวดล้อมจาก Moody International
    Certification Ltd.

-   Hazard Analysis Critical Control Point (HACCP) จากกรมประมง
    กระทรวงเกษตรและสหกรณ์
    โดยเป็นการรับรองระบบที่เน้นถึงความปลอดภัยของผู้บริโภคเป็นสำคัญ
    ซึ่งได้วิเคราะห์ถึงจุดอันตรายและจุดวิกฤติที่ต้องควบคุม
    ตลอดจนกำหนดวิธีการป้องกันและแก้ไขในจุดวิกฤตินั้นๆ
    เพื่อให้มีความปลอดภัยและได้มาตรฐานตามหลักสากล

-   Good Manufacturing Practices (GMP) จากกรมประมง กระทรวงเกษตรและสหกรณ์
    โดยถือว่าเป็นบริษัทที่มีคุณภาพการผลิตและการควบคุมทางชีวอนามัยที่ดี

-   หนังสือรับรอง Thailand’s Brand เพื่อรับรองการเป็นผลิตภัณฑ์ส่งออกที่มีคุณภาพสูง

-   หนังสือรับรองการอนุญาตให้ใช้เครื่องหมาย “ฮาลาล”
    จากสำนักคณะกรรมการกลางอิสลามแห่งประเทศไทย
    เพื่อรับรองว่าบริษัทได้ดำเนินการตามกรรมวิธีอย่างถูกต้องตามหลักการศาสนาอิสลาม

นอกจากนี้ PMF ยังได้นำเอาระบบการบริหาร Supply Chain มาใช้ เริ่มตั้งแต่ผู้ผลิตวัตถุดิบ
มาถึงกระบวนการผลิต กระบวนการ Logistics รวมทั้งกระบวนการขายและการตลาด
โดยมีเป้าหมายทางธุรกิจคือผลิตภัณฑ์ปลาสวรรค์ทาโรที่มีอยู่ในตลาดต้องสดใหม่ และรสชาติถูกปาก
อร่อยถูกใจทุกครั้งที่ซื้อมารับประทาน

สิทธิประโยชน์จากการได้รับบัตรส่งเสริมการลงทุน

บริษัท พี.เอม.ฟูด จำกัด ซึ่งเป็นบริษัทย่อย
ได้รับการส่งเสริมการลงทุนตามพระราชบัญญัติส่งเสริมการลงทุน พ.ศ. 2520 รวมทั้งสิ้นจำนวน 2
บัตร โดยได้รับสิทธิประโยชน์ตามรายละเอียดปรากฏดังนี้

+--------------------------+--------+---+-------------+-------------+
| 1. บัตรส่งเสริมเลขที่         |        |   | 1478/2538   | 1572/2540   |
+--------------------------+--------+---+-------------+-------------+
| 2. วันที่ตามบัตรส่งเสริม       |        |   | 29/6/2538   | 3/9/2540    |
+--------------------------+--------+---+-------------+-------------+
| 3. วันที่เริ่มมีรายได้          |        |   | 4/6/2539    | 1/12/2541   |
+--------------------------+--------+---+-------------+-------------+
| 4. วันที่สิ้นสุดได้รับการส่งเสริม  |        |   | 3/6/2552    | 30/11/2554  |
+--------------------------+--------+---+-------------+-------------+
| 5.                       |        |   | การผลิตอาหาร | การผลิตอาหาร |
| ป                        |        |   |             |             |
| ระเภทกิจการที่ได้รับการส่งเสริม |        |   |             |             |
+--------------------------+--------+---+-------------+-------------+
| 6.                       |        |   |             |             |
| สิทธิและป                  |        |   |             |             |
| ระโยชน์สำคัญที่ได้รับการส่งเสริม |        |   |             |             |
+--------------------------+--------+---+-------------+-------------+
| 6.1                      |        |   | 8 ปี         | 8 ปี         |
| ได้รับยกเว้นภาษีเงินได้นิติบุคคล  |        |   |             |             |
| สำหรับกำไ                 |        |   | ครบกำหนดวันที่ | ครบกำหนดวันที่ |
| รสุทธิที่ได้จากการประกอบกิจการ |        |   |             |             |
| ที่ได้รับการส่งเสริมนับแต่วันที่เร  |        |   | 3/6/2547    | 30/11/2549  |
| ิ่มมีรายได้จากการประกอบกิจการ |        |   |             |             |
+--------------------------+--------+---+-------------+-------------+
| 6.2 ได้รับอนุญาตให้หักค่าขนส่ง  |        |   | 10 ปี        | 10 ปี        |
| ค่าไฟฟ้า และค่าประปา        |        |   |             |             |
| สองเท่าข                  |        |   | ครบกำหนดวันที่ | ครบกำหนดวันที่ |
| องค่าใช้จ่ายดังกล่าวนับแต่วันที่เร |        |   |             |             |
| ิ่มมีรายได้จากการประกอบกิจการ |        |   | 3/6/2549    | 30/11/2551  |
+--------------------------+--------+---+-------------+-------------+
| 6.3                      |        |   | 5 ปี         | 5 ปี         |
| ได้รับลดหย่อนภาษีเงินได้นิติบุคคล |        |   |             |             |
| สำหรับกำไรสุทธิท            |        |   | ตั้งแต่        | ตั้งแต่        |
| ี่ได้รับการส่งเสริมในอัตราร้อยละ |        |   | 4/6/2547 -  | 1/12/2549 - |
| 50                       |        |   | 3/6/2552    | 30/11/2554  |
| ของอัตราปกตินับจากวันที่พ้นกำ   |        |   |             |             |
| หนดระยะเวลายกเว้นภาษีเงินได้ |        |   |             |             |
+--------------------------+--------+---+-------------+-------------+
| 6.4                      |        |   | 8 ปี         | 8 ปี         |
| ได                       |        |   |             |             |
| ้รับยกเว้นไม่ต้องนำเงินปันผลจาก |        |   | ครบกำหนดวันที่ | ครบกำหนดวันที่ |
| กิจการที่ได้รับการส่งเสริม      |        |   |             |             |
| ซึ่งได้รับ                   |        |   | 3/6/2547    | 30/11/2549  |
| ยกเว้นภาษีเงินได้นิติบุคคลตามข้อ |        |   |             |             |
| 6.1                      |        |   |             |             |
| ไปรวมคำนวณเพื่อเสียภาษีเงินได้ |        |   |             |             |
+--------------------------+--------+---+-------------+-------------+

2) ผลิตภัณฑ์ปลาทูน่า

ผลิตภัณฑ์ปลาทูน่าเป็นผลิตภัณฑ์หลักของ PCI ซึ่งแบ่งเป็น 2 ประเภท คือ ผลิตภัณฑ์ปลาทูน่าสำเร็จรูป
และผลิตภัณฑ์ปลาทูน่าที่เป็นอาหารสัตว์เลี้ยง (Pet Food)

- ผลิตภัณฑ์ปลาทูน่าสำเร็จรูป คือ
เนื้อปลาทูน่าสุกพร้อมบริโภคที่ได้จากการนำปลาทูน่าสดมาผ่านกระบวนการคัดสรร นึ่งให้สุก
แปรรูปเป็นชิ้นเนื้อขนาดต่างๆ ทั้งแบบชิ้นเล็กหรือแบบเป็นก้อนใหญ่ (Steak Tuna)
จากนั้นได้ปรุงแต่งด้วยน้ำมันพืชผสมน้ำผักสกัด และปรุงรสด้วยซอสชนิดต่างๆ แล้วบรรจุลงในถุง
(Pouch) ตามขนาดต่างๆ ที่ลูกค้าต้องการ
ผลิตภัณฑ์ทั้งหมดจะผลิตตามคำสั่งซื้อและตามมาตรฐานที่ลูกค้ากำหนด และภายใต้ตราสินค้าของลูกค้า

- ผลิตภัณฑ์ปลาทูน่าที่เป็นอาหารสัตว์เลี้ยง (Pet Food) เป็นผลิตภัณฑ์ที่ทำจากปลาทูน่าเป็นหลัก
ใช้เป็นอาหารสำหรับแมวและสุนัข โดยได้จากการนำปลาทูน่ามาผ่านกระบวนการคัดสรร นึ่งให้สุก
แปรรูปเป็นชิ้นเนื้อขนาดเล็ก ปรุงแต่งด้วยส่วนผสมต่างๆ โดยผลิตภัณฑ์มีทั้งแบบบรรจุกระป๋อง(Can)
และถุง(Pouch) ตามขนาดต่างๆ ที่ลูกค้าต้องการ ภายใต้ตราสินค้าของลูกค้า

ผลิตภัณฑ์ปลาทูน่าของ PCI
ผลิตภายใต้มาตรฐานคุณภาพและเทคโนโลยีที่ให้ความปลอดภัยต่อการบริโภคด้วยกระบวนการตรวจสอบคุณภาพและความสะอาดทุกขั้นตอน
เป็นสินค้าที่ได้รับการรับรองมาตรฐานคุณภาพที่เป็นที่ยอมรับในระดับสากล โดย PCI
ได้รับการรับรองมาตรฐานคุณภาพต่างๆ ดังต่อไปนี้ 0

-   ISO 9001:2000 ระบบการบริหารงานคุณภาพมาตรฐานสากลของสถาบัน RWTUV
    (Thailand)

-   Hazard Analysis Critical Control Point (HACCP) จากกรมประมง
    กระทรวงเกษตรและสหกรณ์
    โดยเป็นการรับรองระบบที่เน้นถึงความปลอดภัยของผู้บริโภคเป็นสำคัญ
    ซึ่งได้วิเคราะห์ถึงจุดอันตรายและจุดวิกฤติที่ต้องควบคุม
    ตลอดจนกำหนดวิธีการป้องกันและแก้ไขในจุดวิกฤตินั้นๆ
    เพื่อให้มีความปลอดภัยและได้มาตรฐานตามหลักสากล

-   Good Manufacturing Practices (GMP) จากกรมประมง กระทรวงเกษตรและสหกรณ์
    โดยถือว่าเป็นบริษัทที่มีคุณภาพการผลิตและการควบคุมทางชีวอนามัยที่ดี

-   มาตรฐาน Efsis (EU Standard) ซึ่งเป็นมาตรฐานที่ได้รับการรับรองจากสถาบัน
    European Food Safety Inspection Service
    เพื่อรับรองความปลอดภัยของอาหารตามมาตรฐานยุโรป

-   หนังสือรับรองฮาลาล จากคณะกรรมการอิสลามประจำจังหวัดสมุทรปราการ
    และได้รับการอนุญาตให้ใช้เครื่องหมาย “ฮาลาล”
    จากสำนักคณะกรรมการกลางอิสลามแห่งประเทศไทย
    เพื่อรับรองว่าบริษัทได้ดำเนินการตามกรรมวิธีอย่างถูกต้องตามหลักการศาสนาอิสลาม

  3) ซอสมะเขือเทศและซอสพริก

ผลิตโดย PCI ภายใต้เครื่องหมายการค้า “Kings Kitchen” หรือเรียกอีกชื่อหนึ่งว่า “KK”
ประกอบด้วยสินค้าซอสมะเขือเทศที่มีรสชาติเปรี้ยวหวานกำลังดี และซอสพริกสูตรเผ็ดกำลังดี
บรรจุในภาชนะรูปแบบต่าง ๆ ทั้งชนิดอยู่ในขวดแก้ว ถุง กระป๋องและแกลลอน อีกทั้งยังมีขนาดต่าง
ๆ กัน คือ 320 กรัม 620 กรัม และขนาด 3 กิโลกรัม ผลิตภัณฑ์ซอสของ PCI
ได้รับการรับรองและอนุญาตให้ใช้เครื่องหมาย “ฮาลาล”
จากสำนักคณะกรรมการกลางอิสลามแห่งประเทศไทย
เป็นการรับรองว่าบริษัทได้ดำเนินการผลิตสินค้าตามกรรมวิธีอย่างถูกต้องของหลักการศาสนาอิสลาม
ปัจจุบันสินค้า KK มีวางจำหน่ายทั่วประเทศและยังมีการส่งออกไปขายยังประเทศใกล้เคียงอีกด้วย

4) ผลิตภัณฑ์อาหารสำเร็จรูปแช่แข็ง

ผลิตภัณฑ์อาหารสำเร็จรูปแช่แข็งที่ผลิตโดยบริษัท PFP นั้น
เป็นผลิตภัณฑ์ที่ได้จากการนำวัตถุดิบในการประกอบอาหารต่างๆ เช่นเนื้อไก่ กุ้ง ปลาหมึกและเห็ด
เป็นต้น มาผ่านขั้นตอนการแปรรูป และปรุงรสต่าง ๆ ตามความต้องการของลูกค้า
เพื่อให้กลายเป็นสินค้าที่เพิ่มคุณค่า (VAP: Value Added Products)
จากนั้นจะนำผลิตภัณฑ์สำเร็จรูปเหล่านี้มาเก็บโดยการแช่เยือกแข็ง
ทั้งนี้เพื่อสามารถเก็บได้นานและยังคงคุณค่าของรสชาติอาหารให้คงสภาพเดิมได้
ผลิตภัณฑ์อาหารสำเร็รูปที่ PFP ผลิตอยู่ทุกวันนี้นั้น
จะมีทั้งที่ผู้ซื้อนำไปเป็นส่วนหนึ่งของการประกอบอาหารและใช้เป็นอาหารปรุงเพื่อพร้อมรับประทานได้เลย
ไม่ว่าจะเป็นลูกชิ้นปลา ต้มยำกุ้งน้ำใส ข้าวผัดหนำเลี๊ยบ และไก่ห่อใบเตย เป็นต้น

ในส่วนของพื้นที่โรงงานที่ยังว่างอยู่นั้น ปัจจุบัน PFP ได้มีการทำสัญญาให้เช่าพื้นที่กับผู้เช่ารายหนึ่ง
รวมทั้งการให้บริการแช่เยือกแข็ง ตลอดจนการดูแลเรื่องคุณภาพสินค้าให้กับผู้เช่ารายปัจจุบันด้วย

3.2.2 การตลาดและการแข่งขัน

-   สภาวะการแข่งขันในอุตสาหกรรม

ข้อมูลจากสมาคมผู้ผลิตอาหารสำเร็จรูป
พบว่าบริษัทผู้ผลิตปลาทูน่ากระป๋องในประเทศไทยมีจำนวนรวมกันทั้งสิ้น 31 บริษัท
ประกอบด้วยผู้ผลิตที่มีโรงงานทั้งขนาดใหญ่ ขนาดกลาง และขนาดเล็ก
กระจายอยู่ตามพื้นที่ทั่วประเทศ แต่เมื่อพิจารณาถึงผู้ประกอบการรายใหญ่แล้ว จะมีผู้ผลิตรายใหญ่ 2
กลุ่ม คือ กลุ่มบริษัท ไทยยูเนี่ยนโฟรเซ่น โปรดักส์ จำกัด (มหาชน) หรือทียูเอฟ และกลุ่มซี แวลู
ซึ่งทั้งสองกลุ่มมีโรงงานในเครือรวมกันมากกว่า 7 โรงงาน
และมีกำลังการผลิตรวมกันคิดเป็นสัดส่วนถึงร้อยละ 70 หรือกว่า 2 ใน 3
ของกำลังการผลิตในภาพรวมของประเทศ
ทำให้ผู้ผลิตรายใหญ่มีข้อได้เปรียบในการแข่งขันจากการที่มีต้นทุนการผลิตที่ต่ำกว่า

แนวโน้มการแข่งขันในอนาคตคาดว่าผู้ประกอบการรายเล็กคงได้รับผลกระทบเนื่องจากผู้ประกอบการรายใหญ่มีอำนาจในการต่อรองสูงทั้งด้านราคาวัตถุดิบ
และด้านราคาขาย
ดังนั้นผู้ประกอบการที่มีขนาดเล็กกว่าจึงต้องมุ่งไปในด้านของคุณภาพโดยอาจเน้นชนิดสินค้าเฉพาะมากขึ้น
เพื่อให้สามารถดำเนินงานภายใต้สภาวะการแข่งขันที่รุนแรงขึ้นในอนาคต

-   กลยุทธ์การแข่งขัน

1) ให้ความสำคัญด้านคุณภาพสินค้า
โดยเริ่มตั้งแต่ขบวนการคัดสรรวัตถุดิบไปจนถึงขั้นตอนการผลิตที่ยึดหลักความปลอดภัยด้านอาหาร
(Food Safety) และระบบการตรวจสอบย้อนหลังได้ (Food Traceability)

2) ผลิตสินค้าภายใต้กระบวนการผลิตที่ได้มาตรฐาน
และผ่านการรับรองตามมาตรฐานการผลิตในระดับสากล ไม่ว่าจะเป็นมาตรฐาน GMP, HACCP,
รวมทั้งคุณภาพมาตรฐาน ISO ซึ่งจะทำให้เป็นที่ยอมรับจากลูกค้าในต่างประเทศ

3) มีการวางแผนร่วมกันกับคู่ค้า
ทำให้สามารถส่งสินค้าได้อย่างสม่ำเสมอและเป็นไปตามความต้องการของลูกค้าด้วย

4) สร้างความไว้วางใจให้กับคู่ค้า ด้วยคุณภาพสินค้า การบริการที่ดี
และการแก้ปัญหาอย่างตรงไปตรงมา

5) รักษาความสัมพันธ์ที่ดีกับผู้ขาย (Suppliers) เพื่อสร้างพันธมิตรทางธุรกิจ (Business
Alliances) ให้ยั่งยืน

-   นโยบายการกำหนดราคา

บริษัทย่อยมีนโยบายการกำหนดราคาสินค้าแบบ Cost plus
โดยอิงกับราคาตลาดซึ่งมีการปรับขึ้นลงตามราคาวัตถุดิบ
ในเวลาเดียวกันบริษัทก็พยายามเน้นเรื่องของคุณภาพสินค้าและสร้างความน่าเชื่อถือ
รวมทั้งการคิดค้นและพัฒนาสินค้าใหม่ ๆ ในลักษณะเพิ่มมูลค่า (Value added)
ทั้งนี้เพื่อหลีกเลี่ยงการแข่งขันด้านราคา

-   ลักษณะลูกค้าและลูกค้ากลุ่มเป้าหมาย

บริษัท PMF ผู้ผลิตปลาสวรรค์ตราทาโร จำหน่ายในประเทศผ่านบริษัทพรีเมียร์มาร์เก็ตติ้ง จำกัด
(มหาชน) ที่ทำหน้าที่กระจายสินค้าผ่านลูกค้า (Customers) ในช่องทางค้าส่งและค้าปลีกดั้งเดิม
รวมทั้งช่องทางค้าปลีกสมัยใหม่ โดยลักษณะลูกค้า (Consumers)
กลุ่มเป้าหมายหลักเป็นไปตามที่ได้ระบุไว้ก่อนหน้านี้ คือ มีตั้งแต่วัยเด็ก วัยรุ่น และวัยทำงาน
ส่วนลูกค้า (Consumers) ในต่างประเทศนั้น จะขึ้นอยู่กับตลาดในแต่ละแห่ง แต่โดยส่วนใหญ่แล้ว
จะมีลักษณะคล้ายกับลูกค้ากลุ่มเป้าหมายในประเทศ กล่าวคือเป็นวัยรุ่น ทั้งชายและหญิง ที่มีอายุ 16
-18 ปี

บริษัท PCI เป็นผู้ผลิตสินค้าปลาทูน่าเพื่อการส่งออกทั้งหมด
โดยเป็นการผลิตตามคำสั่งซื้อของลูกค้าแต่ละราย และมีตลาดหลักอยู่ที่ประเทศญี่ปุ่น
รวมทั้งลูกค้าจากประเทศตะวันออกกลางและลูกค้าในกลุ่มประเทศยุโรปด้วย
สำหรับผลิตภัณฑ์ซอสมะเขือเทศและซอสพริกตรา Kings Kitchen นั้น จะจำหน่ายผ่านบริษัท
พรีเมียร์มาร์เก็ตติ้ง จำกัด (มหาชน) ทั้งในประเทศและประเทศใกล้เคียง
โดยมีแม่บ้านเป็นกลุ่มเป้าหมายหลักและลูกค้าประเภทสถาบัน เช่นร้านอาหาร ภัตตาคารและโรงแรม
ที่นำสินค้าเหล่านี้ไปใช้เป็นส่วนประกอบของการปรุงอาหารและมีไว้บริการลูกค้าของตนเอง

บริษัท PFP สินค้าอาหารสำเร็จรูปแช่แข็งที่ผลิตจากโรงงาน PFP
นั้นจะเป็นลูกค้าในประเทศเป็นหลัก อันได้แก่
เครือข่ายฟาสฟูดส์ขนาดใหญ่และร้านค้าประเภทซุปเปอร์มาร์เก็ต

-   การจำหน่ายและช่องทางการจำหน่าย

ปลาสวรรค์ตราทาโรและผลิตภัณฑ์ซอสตรา Kings Kitchen

ทั้งปลาสวรรค์ตราทาโรภายใต้การผลิตจากโรงงาน PMF และซอสมะเขือเทศและซอสพริกตรา
Kings Kitchen ภายใต้การผลิตจากโรงงาน PCI
นั้นเป็นการผลิตเพื่อจำหน่ายในประเทศเป็นหลัก ส่วนการขายนั้นจะผ่านบริษัทพรีเมียร์ มาร์เก็ตติ้ง
จำกัด (มหาชน) ซึ่งเป็นผู้ทำหน้าที่กระจายสินค้าผ่านร้านค้าประเภทต่าง ๆ
ทั้งช่องทางค้าปลีกสมัยใหม่และช่องทางร้านค้าแบบดั้งเดิม (Traditional Trade)

  ผลิตภัณฑ์ปลาทูน่า

การจำหน่ายสินค้าปลาทูน่าสำเร็จรูปนั้น มีทั้งการขายไปถึงลูกค้า (Dealers)
โดยตรงและการขายผ่านตัวแทนการค้า หรือ Trading Firms ทั้งในและต่างประเทศ
โดยทีมงานด้านการตลาดของ PCI เอง และได้แบ่งช่องทางการจัดจำหน่ายสินค้าออกเป็น 3
ประเภทดังนี้

1)  จำหน่ายตรงให้กับกลุ่มลูกค้าที่คัดเลือกมาเป็นพันธมิตร
    มีความใกล้ชิดในการติดต่อค้าขายกันเป็นเวลานาน ดังนั้นจึง

มีความร่วมมือในการศึกษาและผลิตสินค้าให้ตรงกับความต้องการของตลาด

2)  จำหน่ายผ่านบริษัทตัวแทนการค้า หรือ Trading Firm ต่าง ๆ
    ซึ่งเป็นตัวแทนการค้าที่นำสินค้าไปจำหน่ายต่อยัง

ห้างสรรพสินค้า คอนวีเนียนสโตร์ และร้านอาหาร เป็นต้น

3)  จำหน่ายตรงไปยังผู้ซื้อโดยไม่ผ่านคนกลาง ซึ่งลูกค้ากลุ่มนี้จะเป็นผู้ผลิตสินค้าของตนเอง

  ผลิตภัณฑ์อาหารสำเร็จรูปแช่แข็ง

  ผลิตภัณฑ์อาหารสำเร็จรูปแช่แข็งที่ผลิตจากโรงงานของ PFP นั้น
  จะจัดจำหน่ายตรงไปยังลูกค้าประเภทเครือข่ายฟาสฟู้ด

ขนาดใหญ่ และร้านค้าประเภทซุปเปอร์มาร์เก็ต โดยทีมงานการตลาดของ PFP เอง

3.  การจัดหาวัตถุดิบ

PMF

วัตถุดิบที่สำคัญและเป็นต้นทุนหลักในการผลิตปลาสวรรค์ทาโร คือ เนื้อปลาบดแช่แข็ง (SURIMI)
ซึ่งแปรรูปมาจากปลาสด ได้แก่ ปลาไล้กอ และปลาฤาษี เป็นต้น ซึ่งเป็นปลาที่มีเนื้อขาวนุ่ม ไม่ยุ่ย
มีกลิ่นคาวน้อยมาก และเป็นปลาที่จับได้ในน่านน้ำของประเทศไทย โดย PMF
จัดหาเนื้อปลาบดแช่แข็งจากโรงงานผู้ผลิตหลายราย
โดยก่อนที่จะมีการสั่งซื้อเนื้อปลาบดแช่แข็งดังกล่าวจะต้องมีการทดลองนำมาใช้จนมั่นใจในคุณภาพ
ซึ่งผู้ขายจะต้องปฏิบัติตามข้อตกลงในการซื้อขายอย่างเคร่งครัด ซึ่งการสั่งซื้อจะทำล่วงหน้า
รวมทั้งกำหนดจำนวน ราคา แผนการส่งมอบเป็นเดือนๆ ไป

ด้วยนโยบายที่สร้างความสัมพันธ์อันดีกับผู้ผลิตวัตถุดิบหลายรายทำให้ PMF
ลดความเสี่ยงในช่วงวัตถุดิบหายากและไม่เคยมีปัญหาการขาดแคลนวัตถุดิบที่ส่งผลกระทบต่อการผลิตแต่อย่างใด
อย่างไรก็ตาม
ราคาจำหน่ายเนื้อปลาบดแช่แข็งจะมีความผันผวนและเปลี่ยนแปลงเพิ่มขึ้นในบางช่วงหรือบางฤดูกาล
ขึ้นอยู่กับปริมาณปลาที่จับได้ในช่วงนั้นๆ
ดังนั้นด้วยนโยบายการสร้างความสัมพันธ์ที่ดีกับผู้ผลิตและกระจายการสั่งซื้อไปแหล่งวัตถุดิบที่สำคัญไปในหลายภูมิภาคดังที่ได้กล่าวแล้วข้างต้น
ทำให้ PMF สามารถลดความเสี่ยงไปได้

นอกจากเนื้อปลาบดแช่แข็งแล้ว บรรจุภัณฑ์นับเป็นวัตถุดิบหลักอีกชนิดหนึ่งซึ่ง PMF
ได้วางนโยบายไว้คล้ายกัน โดยจัดซื้อจากโรงงานผู้ผลิตบรรจุภัณฑ์ในประเทศหลายราย ตามขนาด
และรูปแบบที่ต้องการ ทำให้สามารถควบคุมต้นทุนให้อยู่ในระดับที่เหมาะสมได้

PCI

PCI จะจัดหาวัตถุดิบปลาทูน่าจากทั้งแหล่งในประเทศและต่างประเทศ
โดยจะสั่งซื้อให้เหมาะสมกับแผนงานด้านการผลิต
โดยในบางช่วงอาจต้องมีการสั่งซื้อมากกว่าระดับปกติและเก็บไว้ในห้องเย็นเพื่อป้องกันในกรณีที่ปลาทูน่าอาจจะขาดแคลน
ซึ่งในปี 2551 PCI มีสัดส่วนการใช้วัตถุดิบปลาทูน่าในประเทศและต่างประเทศคิดเป็นร้อยละ
30:70

ในด้านบรรจุภัณฑ์ ที่ประกอบด้วยกระป๋องและถุง (Pouch) นั้น PCI
จะจัดหามาจากทั้งในประเทศและนำเข้าจากต่างประเทศ สำหรับการสั่งซื้อในประเทศนั้น PCI
จะติดต่อกับผู้ผลิตหลายราย
ส่วนบรรจุภัณฑ์ที่นำเข้าจากต่างประเทศนั้นจะเป็นการจัดหาโดยผู้ว่าจ้างผลิตแต่ละราย
ในการสั่งซื้อบรรจุภัณฑ์เหล่านี้จะพิจารณาให้สอดคล้องกับแผนการผลิตซึ่งเป็นไปตามคำสั่งซื้อของลูกค้า

ส่วนการจัดหาวัตถุดิบสำหรับผลิตภัณฑ์ซอสมะเขือเทศและซอสพริกนั้นจะประกอบด้วยเนื้อมะเขือเทศเข้มข้น
และพริกชี้ฟ้าดอง กระเทียมดอง ซึ่งจัดซื้อจากโรงงานผู้ผลิตในประเทศหลายราย โดย PCI
มีความสัมพันธ์ที่ดีกับผู้ผลิตทุกราย และมีการติดต่อค้าขายกันมาเป็นระยะเวลานาน สำหรับวัตถุดิบอื่นๆ
ซึ่งมีมูลค่าการสั่งซื้อไม่มาก ได้แก่ น้ำตาล เกลือ และน้ำส้มสายชู เป็นต้น
ซึ่งสามารถจัดหาได้ง่ายจากตลาดทั่วไป นอกจากนี้ ยังมีบรรจุภัณฑ์ประเภทต่างๆทั้งขวดแก้ว ถุง ซอง
และแกลลอน จะเป็นการจัดซื้อจากผู้ผลิตในประเทศ ซึ่งได้ทำการสั่งซื้อกันเป็นประจำ

  PFP

ผลิตภัณฑ์อาหารสำเร็จรูปแช่แข็งที่ PFP ผลิต ประกอบด้วยวัตถุดิบที่เป็นเนื้อสัตว์ต่างๆ
โดยมีเนื้อสัตว์ทะเล เช่น กุ้ง ปลาหมึก และสัตว์ปีกเป็นหลัก นอกจากนี้ยังมีส่วนประกอบอื่นๆ ได้แก่
เห็ด ผัก และเครื่องเทศและเครื่องปรุงรสต่างๆ

การจัดหาวัตถุดิบดังกล่าวจัดหาจากในประเทศทั้งหมดซึ่งสามารถหาซื้อได้ง่ายและมีผู้ค้าหลายราย
ประกอบกับ PFP มีความสัมพันธ์ที่ดีกับผู้ค้าวัตถุดิบเหล่านี้
ทำให้ไม่มีปัญหาเกี่ยวกับการขาดแคลนวัตถุดิบแต่อย่างใด

-   ผลกระทบต่อสิ่งแวดล้อม

บริษัท พรีเมียร์ มาร์เก็ตติ้ง จำกัด (มหาชน)
ได้คำนึงถึงการช่วยกันลดภาระของมลภาวะด้านสิ่งแวดล้อมด้วยการทำงานเชิงรุกตั้งแต่การจัดเก็บสินค้าคงคลังให้อยู่ในระดับเหมาะสม
มีการหมุนเวียนสินค้าในร้านค้าเพื่อให้เกิดความสดใหม่
อีกทั้งการบริหารจัดการเพื่อลดปัญหาที่สินค้าจะหมดอายุและอาจต้องนำกลับมาทำลาย
ด้วยมาตรการที่กล่าวมาข้างต้น
ทำให้บริษัทประสบความยุ่งยากน้อยมากเกี่ยวกับปัญหาดังกล่าวและมีส่วนช่วยบรรเทาความเดือดร้อนจากมลภาวะด้านสิ่งแวดล้อมไปได้มาก
นอกจากนี้แล้วบริษัทย่อยซึ่งประกอบธุรกิจผลิตและจำหน่ายผลิตภัณฑ์อาหาร ได้แก่ PMF PCI และ
PFP ต้องปฏิบัติให้เป็นไปตามข้อกำหนดของกรมโรงงาน กระทรวงอุตสาหกรรม
ในเรื่องของการบำบัดน้ำเสียก่อนปล่อยน้ำทิ้งสู่แหล่งน้ำสาธารณะ
โดยประกาศกระทรวงอุตสาหกรรมกำหนดให้น้ำทิ้งที่ระบายออกจากโรงงานต้องมีคุณสมบัติของความเป็นกรดเป็นด่าง
(pH) ไม่น้อยกว่า 5.5 และไม่มากกว่า 9.0 ค่า Biochemical Oxygen Demand (BOD)
หรือค่าของปริมาณออกซิเจนที่จุลินทรีย์
ต้องการใช้ในการย่อยสลายสารอินทรีย์ที่อยู่ในน้ำต้องมีค่าไม่เกิน 60 มิลลิกรัมต่อลิตร
ค่าสารแขวนลอย (Suspend Solid : SS) ต้องไม่เกิน 50 มิลลิกรัมต่อลิตร

บริษัทย่อยทั้งสามบริษัท
ได้ตระหนักถึงผลกระทบด้านสิ่งแวดล้อมที่เกิดจากกระบวนการผลิตและได้ดำเนินการตามแนวทางที่กำหนดอย่างเคร่งครัด
โดยมีมาตรการป้องกันน้ำทิ้งจากโรงงานอย่างดี
ซึ่งน้ำเสียที่เกิดขึ้นจะต้องผ่านการบำบัดน้ำเสียในโรงงานก่อน
เพื่อให้ได้มาตรฐานก่อนที่จะนำไปปล่อยทิ้ง โดยบริษัทย่อยมีการตรวจสภาพน้ำอย่างสม่ำเสมอ
ผลของการตรวจสอบผ่านเกณฑ์มาตรฐานที่กำหนด ทั้งนี้
บริษัทย่อยดังกล่าวสามารถควบคุมของเสียจากการผลิตให้เป็นไปตามมาตรฐาน
และที่ผ่านมาไม่เคยมีประวัติการกระทำความผิดเกี่ยวกับสิ่งแวดล้อม
และไม่เคยได้รับการร้องเรียนเรื่องปัญหามลพิษ และสิ่งแวดล้อมใดๆ